18. schôdza NR SR - 7.deň - A. dopoludnia
Dátum: 2017-06-21
Poslanec: Heger, Eduard (OĽANO)
Druh vystúpenia: Vystúpenie v rozprave

78. Vážený pán predsedajúci, vážené kolegyne, vážení kolegovia, vážení hostia na balkóne, vážený pán predkladateľ, som rád, že sa môžem vyjadriť k tomuto návrhu. A na úvod by som chcel povedať, že máme dobrú správu, a som rád, že tu sedí celkom zaujímavá skupinka. Keď sa bavíme väčšinou o financiách, tak tu máme podstatne menšie fórum. Chcem povedať, že máme dobrú správu, pretože máme dosť peňazí na to, aby sme mohli stavať cesty, aby sme mohli stavať diaľnice. Toto je, myslím si, že úplne kľúčové si povedať a kľúčové je si povedať, že nám záleží aj v opozícii, ako som komunikoval aj s kolegami zo SaS alebo aj z iných strán, nám záleží na tom, aby sa ľudia vozili po kvalitných cestách, aby táto výstavba diaľnic pokračovala, aby sa sľuby, ktoré boli mnohokrát odkladané, naplnili. A dokonca už rok, čo som tu ja, sa snažíme poukázať na to, že sa to dá. Ja som veľmi prekvapený týmto návrhom aj tým, ako ho prezentujete. A teraz naozaj budem, budem možno menej odborný, ale o to viac osobný. Ja nemám pocit, že my sa tu chceme baviť vecne. A aj tie argumenty, ktoré ste použili, tomu dosť veľmi nasvedčujú. A preto vás chcem teraz tak pozvať, že poďme si teda naliať trošku čistého vína. Začnem oslovením: Vážený pán župan Blanár, vážený pán župan Chudík, vážený pán župan Baška, vážený pán župan, pán kandidát na župana Raši, vážení kolegovia predkladatelia tohto uznesenia, ako tomu máme rozumieť, že župani, kandidáti na županov zo strany SMER sú predkladateľmi uznesenia na uvoľnenie dlhovej brzdy na výstavbu diaľnic a rýchlostných ciest? Ako tomu máme rozumieť my, ktorí sedíme na výbore pre hospodárske záležitosti, kde máme pod správou aj ministerstvo dopravy? Prečo tu dnes nesedí pán Árpád Érsek, ktorého prvotnou prioritou by to malo byť? Veď to je jeho rezort. Prečo páni kandidáti a súčasní župani dnes, v júni, predkladajú na schôdzu uznesenie? Prečo v septembri to má byť nachystané? Kolegovia, na úvod, som rád, že tu sedí pán Kamenický z finančného výboru, pretože sa budem opierať o určité čísla a tento kvalifikovaný človek, verím, že bude dozerať na to, či hovorím dobre. Rozmýšľal som, kto z koalície tu bude dnes dozerať na to, ak budem hovoriť niečo o doprave, a bude korigovať správnosť mojich údajov. Úprimne, nevidím takého človeka, ktorý by bol taký, taký vypuklý ako napríklad kolega Ivan alebo kolega Marosz z našich radov, ktorí sa naozaj reálne o dopravu zaujímajú celý rok, odkedy som ja v parlamente, a prinášajú, Igor Janckulík tu sedí, má na starosti rýchlostné cesty, ak to správne mám, ale tak bavíme sa tu o väčšom, väčšom trošku súste, takže možno práve kolega Janckulík bude takým dobrým z vašich radov, ale neni tu dnes ani minister financií, ale teda verím, že pán kolega Kamenický ho dobre zastúpi a teda, ako hovorím, nemáme tu pána ministra dopravy. Tak sa poďme teraz trošku pozrieť na to, ako to vyzerá s naším rozpočtom, pretože keď sa chceme baviť o uvoľnení dlhovej brzdy, musíme si jasne povedať, kde sa nachádzame. Nachádzame sa v dobe ekonomického rastu. Teraz v pondelok bola tlačová správa, teda pardon, tlačová beseda pána premiéra Roberta Fica spolu s pánom ministrom Petrom Kažimírom, kde prezentovali, prezentovali budúce prognózy. Na rok 2018 4,2-percentný rast. Kolegovia, toto je úžasný rast. Keď si pozrieme rasty ekonomík v Európskej únii, tak toto je naozaj nadpriemer. Nad tri percentá. A tu hovoríme nad 4 percentá. To je naozaj silné. V roku 2019 4,4 % rast. Toto sú roky, ktoré nás čakajú. Rast nominálnych miezd, v roku 2018 prognóza 4,6 %, v roku 2019 4,8 percent. Opäť dobré čísla, dobré prognózy. Vďakabohu za ne a vďaka ľuďom, pretože pán premiér povedal, a je to pravda, že ekonomiku ťahá domáci dopyt a spotreba domácností. Tak si poďme teda povedať, čo to znamená. Čo tieto čísla a táto informácia znamená? Keď ekonomiku ťahá domáci dopyt a spotreba domácností a budú vyššie mzdy, bude vyššia spotreba domácností. Keď je vyššia spotreba domácností, čo to znamená? Znamená to viac daní, väčší výber DPH, pretože spotreba znamená, že ľudia míňajú peniaze a DPH je uplatňovaná na všetko, na čo míňajú svoje peniaze. Takže väčší výber DPH. Ak bude rast nominálnych miezd, čo to znamená? Väčší výber daní, pretože tie príjmy sa zdaňujú. Čiže bude väčší príjem z daní. Toto je prognóza. Poďme sa však pozrieť, toto je májová prognóza, čiže nové prekvapenia, z ktorých sa môžme tešiť a ktoré sú z mája. Čiže keď sa tvoril rozpočet, ktorý sme tu v novembri schvaľovali; neviem teda, či to môžem použiť ako ukážku, ale tak budem taký opatrný, akože z toho čítam; na rok 2017 až 2019, vtedy táto májová prognóza ešte nebola známa. A tak vám teda prečítam, čo plánovalo ministerstvo financií, aké príjmy. A nie aby, ani len aké príjmy, aký nárast v príjmoch. Na rok 2017 máme plánované daňové príjmy štátneho rozpočtu. Štátneho rozpočtu, budem čítať, dobre? Čiže nebudem do toho rátať daňové príjmy obcí ani daňové príjmy VÚC. Daňové príjmy štátneho rozpočtu 11 mld. 668 mil. 928-tisíc. V porovnaní s týmto rokom je to nárast cez 300 mil. eur. Tristo miliónov eur nám naplánovalo ministerstvo financií viac peňazí do rozpočtu, ako máme tento rok. Čiže už vidíme, tu nám prichádza 300 miliónov. Z májovej prognózy vidíme, že to bude viac, lebo ekonomike sa darí, ľudia viacej míňajú. V roku 2018 je naplánovaných 12 mld. 240 mil., čo je, ak dobre rátam, necelých 600 mil. viac oproti roku 2017. Šesťsto miliónov. Bude viac, čiže tristo plus šesťsto. Sme v roku 2018. To ešte stále môžu byť prognózy, ktoré to budú upravovať. A keď sa pozreme na históriu z posledných dvoch rokov, ako nás prekvapilo milo naše podnikateľské prostredie a ľudia, ako priniesli viac daní, ako sa prognózovalo, tak len na doplnenie trošku viac čísel, ale ide o to, aby sme chápali tú dynamiku. V roku 2015 nám natieklo do rozpočtu o 898 mil. viac, ako bolo prognózované, a v roku 2016 o 721 miliónov. To je koľko kilometrov diaľnic, kolegovia? Záleží, ako, čo stojí kilometer, že? Ale k tomu sa, k tomu sa vrátime. A poďme sa pozrieť teda na rok 2019, keďže tu máme tú prognózu; 12 mld. 923 mil., čo je ďalších necelých 700 miliónov. Takže 300 plus 600 plus 700. Toto sú rastúce plánované príjmy ministerstvom financií, ktoré budú natekať do rozpočtu. Takže, a to ešte opäť len pripomeniem tú prognózu, ktorá tu hovorí, že peňazí bude viac, pretože ekonomika naozaj napreduje nad očakávania. To ešte nerátam jedno dôležité opatrenie, ktoré je tu dôležité spomenúť, lebo veľa sa o ňom bavíme práve my ľudia, ktorí sa vyjadrujeme k financiám, pretrvávajúci boj proti daňovým podvodom na DPH. Nové opatrenia, ktoré prichádzajú, pán minister Kažimír rád ukazuje Mariánsku priekopu, neviem, či to správne citujem, ako sa z nej dostávame, ako každým rokom máme menšiu DPH gap, ako opatrenia, ktoré zavádzame a budeme zavádzať, teda budete zavádzať, vláda, prinesie vyšší výber DPH nielen kvôli tej vyššej spotrebe, ale kvôli efektivite. Čiže nielenže bude vyšší výber kvôli tomu, že ľudia viac míňajú, ale kvôli tomu, že to je efektívnejšie, čiže dolapíme tých, ktorí, alebo pár z nich, ktorí majú ešte to pokušenie DPH uhýbať. Takže tam sú ďalší, príliv DPH. Nehovoriac o tom, že ak by sme sa dostali na priemer v Európskej únii vo výbere DPH, tak tam máme medzeru 1,5 mld. eur. Ale to je na dlhšiu diskusiu a to vás nechcem zaťažovať. Tu som teraz hovoril o príjmoch. Chceme sa baviť o tom, že poďme sa viac zadlžiť, ale príjmy nám tu padajú zľava, sprava. A to vôbec nehovoríme o výdavkoch. A tu len môžem povedať to, čo hovorí aj Rada pre rozpočtovú zodpovednosť, že tam sú ďalšie rezervy. Nemalé rezervy. Nemalé rezervy. Dokonca to odporúča aj Európska komisia. Áno, a dovolím si to tu povedať, môžte ďakovať vášmu pánovi ministrovi financií, že robí to, čo robí s tým rozpočtom, vďaka tomu, že vy míňate, ako míňate. Ako v tomto naozaj teraz tak uvoľnene poviem, čaruje miestami, ako dokáže plniť tie parametre napriek tomu, že používate prostriedky, ako používate. Hovorím to preto, pretože Európska komisia tiež poukazuje na to, že je čas, aby sa začala robiť revízia výdavkov v našom rozpočte, že už je ten čas, toto je ten čas. A poviem príklad len tak, aby som uzavrel túto časť môjho príhovoru. Predstavme si, že manžel, partner proste, nažívajúci so svojou partnerkou, na jednej strane sa každý rok pochváli svojej manželke, ako mu rastie plat každým rokom. Každým rokom má vyšší plat o 200, 300 euro. Ale vzápätí hovorí tej manželke: "No vieš, miláčik, ale keď chceme ísť na dovolenku, musíme si na to požičať." A toto je hospodárenie našej vlády. My na jednej strane tu máme naozaj ekonomický rast, máme tu veľmi dobré prostredie, v ktorom sa nachádzame. Ja osobne si myslím, že je to vďaka tomu, že tu máme poctivých podnikateľov, ktorí budujú túto krajinu a podnikateľské prostredie a platia dane. Máme tu kvalitných a pracovitých ľudí a sme súčasťou Európskej únie a eurozóny. Toto sú dôležité kľúčové faktory, ktoré napomáhajú tomu, že na Slovensku sa nám darí. Ale na druhej strane stále nemáme dosť. Stále nemáme dosť. Máme, máte deravé vačky, a pritom tento rok sme sa dopočuli, že desať štátov Európskej únie dosiahlo minulý rok prebytkový rozpočet. Čím to je? Poďme sa teraz však pozrieť trošku na dopravu, pretože tej sa to týka. Samotné ministerstvo dopravy. Páni župani, ministerstvo dopravy má pretrvávajúce veľké problémy. Dokazuje, že nevie hospodáriť s peniazmi a s nemalými peniazmi, s veľkými peniazmi, s najväčšími peniazmi, alebo je jedným z najväčších poberateľov európskych peňazí a stále nevieme dostavať tú diaľnicu, stále nevieme dostavať tie kľúčové úseky, pretože staviame korčuliarske dráhy. A iné podobné veci. Plánujeme veci, ktoré chceme postaviť a investujeme do nich, ktoré teraz ani nepotrebujeme, možno ich budeme potrebovať za 10 rokov, ale poďme to rozostavať. Poďme to rozostavať. Viete, to je ako keby ste, sa vám narodí dieťa a vy sa rozhodnete, že mu kúpite auto. Takto funguje ministerstvo dopravy. Načo potrebuje narodené alebo šesťročné dieťa auto? Veď viem, že najbližších 12 rokov na ňom nebude môcť jazdiť. A toto je realita. A to hovorím ako človek, ktorý sa o ministerstvo dopravy zaujíma. Možno si poviete, že to je príliš nadnesené, že to tu len tliacham nejaké populistické reči. No nie! Kolegovia, ak si to myslíte, tak poďte, poďme sa pozrieť na ministerstvo, poďme sa hrabať v tom, ako funguje ministerstvo, a sami zistíte a vytriezviete, že toto nie sú len populistické reči, že toto je realita, že toto je skutočná realita. Že tu sú priority a váš dokument o tom hovorí, páni kolegovia župani. Kde sú tu priority? Čo všetko ste sem dali? Však vy ste sem dali všetko. Samotné ministerstvo, hovorím trošku nadnesene, samotné ministerstvo pripravuje naozaj mnohé veci, ktoré sú tou dobrou paralelou k tomu dieťaťu a k tomu autu a ktoré nepotrebuje teraz pripravovať a nepotrebuje do toho investovať peniaze, avšak investuje, či už do práce, či už do projektovej dokumentácie, je to balík okolo 1,5 mld. eur, ktorý sa, celkovo, aj na tie prioritné, ale aj na tie stredne prioritné a aj na tie nízko prioritné. Ďalšia vec. A tu by som chcel povedať, opäť ostanem ešte pri doprave, pred rokom sme počúvali programové vyhlásenie vlády, ktoré malo veľmi taký veľký nadpis alebo motto alebo akokoľvek by sme to nazvali, že je to programové vyhlásenie "vlády kontinuity a pokroku". Vzápätí sme sa ocitli v tom, že vidíme nomináciu na ministra zdravotníctva krízového manažéra: Kolegovia, my sme tu boli aj posledné štyri roky, keď ste vládli. Vy ste priviedli zdravotníctvo do takého stavu, že ste museli najať krízového manažéra! Prepáčte, o čom to vypovedá? O čom to vypovedá? Áno, môžme sa tu doťahovať, a častokrát to aj robíme, o vecných argumentoch. Ale to sa ponárame hlbšie, ale keď sa naozaj na to pozrieme filozoficky, o čom to vypovedá? Keď štyri roky vládne SMER a po štyroch rokoch musí nominovať krízového manažéra, osem rokov, ďakujem pekne, osem rokov s malou prestávkou, ale to viem, že tuto potom príde ten argument s tou malou prestávkou a Radičovou a čo všetko do toho, lebo to je dobrý argument. Tak radšej sa držím tých štyroch, ale ďakujem za korekciu. A teraz vidíme, druhá kríza; veď sme to riešili na májovej schôdzi; s dopravou. Kolegovia, prosím vás, naozaj som osobný a odpusťte, ak to možno nie je profesionálne, ale opäť to bol váš rezort, vy ste mohli reagovať omnoho skôr. Veď vy, kolegovia z Kysúc, dobre viete, že tie Kysuce tam ten problém majú a nemajú ho dnes. Tí kolegovia z ministerstva dopravy vám mohli povedať, tuto nám to zaváňa problémom. Ale nie, postaví sa úsek, ktorý má 6- až 8-tisíc áut prognózovaných, ale nepostavia sa úseky, ktoré sú za tým tunelom, kde prognózovaných je 16- až 21-tisíc áut na obdobie, keď bude tá diaľnica potrebná. To je úsek, hneď vám ho prečítam, to sú tieto úseky: Žilina, Brodno – Kysucké Nové Mesto, Kysucké Nové Mesto – Oščadnica sú úseky, ktoré majú prognózované 16- až 21-tisíc. To sú úseky, ktoré krvácajú, kde vám robia blokády, to sú úseky, kde tá diaľnica je potrebná, ale pred tým ten úsek, ktorý je Strážov; Žilina, Strážov a Žilina, Brodno, ktorý sa stavia, je postavený takmer, do ktorých bolo naliate neviem koľko stoviek miliónov, tak ten má prognózovaných, a choďte si to pozrieť, kolegovia, na ministerstvo, lebo toto sú dáta z ministerstva, toto si ja nevymýšľam. Tam máte prognózovaných 8-tisíc, no nech 10. Diaľnica má mať minimálne 15-tisíc, to len na margo údajov. Čiže máme tu ďalšiu krízu. Výkup pozemkov, podobne, tento rezort je v kríze, čiže máme dva krízové rezorty. Dva krízové, zdravotníctvo, kde je krízový manažér, asi je čas; ešte ďalšie, ďakujem; ešte je čas, aby teda; nastáva asi čas, aby tam prišiel krízový manažér tiež. Ak to nevedia vaši ministri, váš tím tam robiť, tak ich vymeňte. Dajte tam ľudí, ktorí to robiť vedia a my vám radi poradíme. Tuto sedia dvaja muži, na ktorých sa pozerám, ktorí vám vedia v tom veľmi dobre poradiť a radia a vyjadrujú sa k tým veciam, poukazujú na tie veci, majú okolo seba funkčné tímy odborníkov, ktorí mnohokrát sú aj z ministerstva dopravy, ktorých ste vy kvôli nepohodlnosti poslali preč. Je to tak, kolegovia. Môžme sa tu teraz ako nejakým spôsobom tváriť, že to tak nie je, ale vieme, že to tak je. Tí, ktorí sa zaujímajú o tento rezort, tak vedia, že to tak je. Politické nominácie až do pomaly pozície referenta, to je to, čím je povestné ministerstvo dopravy. A to by sme mohli ísť ďalej, to by sme mohli ísť do verejných obstarávaní, do toho, ako sa urobia súťaže na tri najväčšie úseky za niekoľko miliárd, miliónov, celkovo za niekoľko miliárd a dá sa na to päť a pol týždňa. To sa proste nedá naceniť, to neni férová súťaž. A mohli by sme sa baviť ďalej. Tu by som opäť poukázal na taký príklad, že viete, boli voľakedy takí automechanici, že ste si doviezli auto do servisu a keď ste odišli, tak ste okrem toho, že vám vymenili olej, tak vám vymenili aj stierače, samozrejme, lepšie za horšie a podobne a vy ste sa ocitli, že to auto, zrazu tam chýbajú viaceré veci alebo respektíve musíte znovu za chvíľočku ísť do servisu. A ja mám takýto pocit pri našom ministerstve dopravy, že sa to tam proste vykucháva a potom povieme, nedá sa to postavať. Nedá sa to postavať. Opäť podotýkam, že som veľmi osobný, ale už sa na to nemôžem pozerať. Pretože toto je naozaj z môjho pohľadu, to, čo ste priniesli a o čo nás žiadate, viete, tu je dosť peňazí, tu je dosť peňazí a to sa bavíme ešte len o ministerstve dopravy. To by sme sa mohli baviť o iných rezortoch a to som spomenul. Aj Rada pre rozpočtovú zodpovednosť na to poukazuje. Európska komisia na to poukazuje. Keď sa začne robiť revízia výdavkov, tak sa rezervy nájdu, pretože tomu sa vaša vláda nevenovala a priznáva sa k tomu, priznáva sa k tomu. Mám tu toho viac, ale trošku to skrátim, lebo čas beží. Chcel by som sa chvíľočku povenovať dlhovej brzde, ako už aj hovoril kolega Jurzyca. Kolegovia župani, neviem, či si uvedomujete, aký je toto nástroj. Viete toto neni, áno, vy ste boli pri tom, keď sa ten nástroj zavádzal a aj vďaka vám vznikol, neviem, či konkrétne aj vďaka vám, ale asi aj vďaka vám, tak vy zrejme tomu rozumiete aspoň do veľkej miery, ale neviem, či ostatní kolegovia župani. Ale toto je veľmi dôležitý nástroj. Prečo máme dneska záporné úroky, kolegovia? Kvôli aj výrazným podielom, kvôli dlhovej brzde. Toto z nás robí zodpovedných pred ľuďmi, zodpovedných z hľadiska, nie, tam ten strop oni musia udržať, ten strop musia politicky udržať. Toto dáva istotu investorom. Toto spôsobuje vo výraznej miere, že máme záporné úroky, že máme také dobré úroky. Tak poďme si požičať viac, keď máme, ale nie odbrzdením brzdy, lebo tým pádom strácame ten argument a investori do pár mesiacov a rokov zrazu zistia, nie, nie. A úroky budú stúpať. Dlh sa bude zvyšovať. A to je dlh, ktorý úž máme, nehovorím o tom, že my ho ešte ideme aj zvýšiť. Dlhová brzda je tu strop, ako poznamenal aj kolega Fecko, ktorý má ochrániť naše deti pred zlými správcami, kolegovia z koalície a primárne kolegovia zo SMER-u, keďže toto je vláda kontinuity. Ste zlými hospodármi, ste zlými správcami. A nechcete si to priznať. Veď vy by ste mali byť prví, ktorí by ste sa mali ospravedlniť tým ľuďom, že na východe ešte stále nemajú tie diaľnice. Namiesto toho tu ideme hrať hry. Dlh od roku 2006, ako už bolo poznamenané, na osobu bol 2 665, v roku 2016 7 767, ak dobre počítam. Toto je výsledok vášho hospodárenia! Prepáčte, môžme tu hovoriť o tom a ľudia sa sťažujú, ľudia štrajkujú a podobne. Sám s ministrom financií vediem debatu o tom, že je potrebné, aby to ľudia cítili. No prečo sa o tom bavíme? Lebo to asi necítia. Opozícia vám tu vymenováva oblasti, kde to necítia. Dlh nám narástol na osobu z 2 665 na 7 700. Ale ľudia to necítia a to je vaše hospodárenie a vy hovoríte: Požičajme si viac. Ako, prepáčte, ako vás to môže vôbec napadnúť? Začnite hospodáriť s tými peniazmi správne a keď to neviete, tak nás k tomu pustite. (Reakcie z pléna.) Som vedel, že vám nahrám na smeč, ale treba sa aj pobaviť počas rozpravy. Čiže nevychádza vám to. Kolegovia, nevychádza vám to a teraz ideme popúšťať ten dôležitý nástroj, tú perlu, ktorá robí zo Slovenska a ktorá, aj vďaka ktorej slovenské rozpočty získavajú ocenenia. A jedna z tých posledných vecí, robíte si, naozaj z východniarov si robíte zajatcov. Používate ich ako páku na to, že však doprajte tým východniarom tú diaľnicu. No my by sme im ju veľmi radi dopriali. Vaše programové vyhlásenie vlády tam malo rok 2020. Mesiac po tom rok 2023. Dnes hovorí pán minister 2026 a to nie je isté. My by sme im to dopriali. My ten rezort nevedieme, ale poukazujeme na veľké veci a budeme poukazovať, pretože to je ten kľúčový problém. Viete, keď ste aj hovorili o tej hodnote za peniaze a o tých opatreniach, pán Blanár, veľmi dobre sa to počúva. A myslím si, že toto sú opatrenia, ktoré by mali byť úplne bežne v praxi. Nie dnes, keď už naozaj máme krízu vo financovaní diaľnic a rýchlostných ciest, toto mohla vláda kontinuity priniesť v roku 2012, toto ste mohli zavádzať v roku 2013, ´14, ´15, hoci aj ´16. Ale bavíme sa o tom v roku 2017. Takže na záver by som chcel pripomenúť za naše hnutie, že sme išli do politiky s tým a je to jedna z našich dôležitých vlastností, že strážime politikov pred tým a poukazujeme na to, pred zadlžovaním štátu. Preto veľa hovoríme o tom, či už tu v pléne, o neefektivite a hovoríme aj o naozaj bezbrehom plytvaní. Poukazujeme aj na korupciu. Preto tak sa venujeme aj diaľniciam a venujeme sa ministerstvu dopravy, že sme vytvorili aj tím odborníkov, ktorí pozerajú tomuto ministerstvu na prsty. A budeme naďalej sa tomu venovať a to je to, čo my chceme priniesť do tejto debaty, že budeme, a v prípade záujmu aj v spolupráci s kolegami zo SaS, budeme poukazovať na to, kde všade tie peniaze sú, kde sú veci predražené, a to je aj to, na čo poukazujeme aj v rozpočte. Preto poukazujeme tak veľmi silno aj na to, aby nastala revízia výdavkov a na vás apelujeme, aby ste, lebo musíme si priznať, naozaj východné Slovensko je znevýhodnené tým, že nemá tú diaľnicu. Toto je veľmi dôležité povedať. Sľuby sa sľubujú, dátumy sa odďaľujú a oni na to trpia. To je aj jeden z dôležitých dôsledkov alebo príčin, prečo sa ľudia z východného Slovenska sťahujú či už mimo krajinu alebo na západ a prečo žijú také ťažké životy, aké žijú. A my urobíme všetko preto, aby neboli použití ako rukojemníci títo ľudia a urobíme všetko preto, aby ste neprejedali a budeme na to naďalej poukazovať, lebo to je to, čo dnes môžme a budeme, aby ste neprejedli ďalšie peniaze, ktoré, o ktorých nás zatiaľ neviete presvedčiť, že ste dobrí hospodári. Kolegovia, ak sa chceme baviť o nejakých ďalších peniazoch, tak nám ukážte, akí ste dobrí hospodári. Pretože zatiaľ nám ukazujete pravý opak, zatiaľ nám ukazujete pravý opak, že ste zlí hospodári, že ste zlí správcovia. Ako sa môžeme so zlým správcom rozprávať o tom, že požičiame vám viac peňazí? Ďakujem za pozornosť. (Potlesk.)